9. การควบคุมภายใน

บริษัท พรีเชียส ชิพปิ้ง จำกัด (มหาชน)
ตระหนักถึงความสำคัญของระบบการควบคุมภายในในระดับปฏิบัติการเพื่อให้ความ มั่นใจว่า
มีการดำเนินงานอย่างมีประสิทธิภาพ เพียงพอกับระดับความเสี่ยงที่ยอมรับได้
และเหมาะสมกับสภาพแวดล้อม ของงานหรือกิจกรรมของหน่วยงานนั้นๆ
โดยฝ่ายตรวจสอบภายในทำหน้าที่ติดตามการปฏิบัติตามการควบคุมภายใน อย่างสม่ำเสมอ
เพื่อปรับปรุงให้มาตรการควบคุมต่างๆ มีความเหมาะสมกับสถานการณ์ สิ่งแวดล้อมและความเสี่ยง
ที่เปลี่ยนแปลงไป บริษัทฯ
จึงมีการจัดการระบบการควบคุมภายในให้เทียบเคียงกับมาตรฐานสากลหรือ COSO (The
Committee of Sponsoring Organizations of the Treadway Commission)
ดังรายละเอียดต่อไปนี้

1. สภาพแวดล้อมการควบคุม (Control Environment)

บริษัทฯ
ให้ความสำคัญเกี่ยวกับสภาพแวดล้อมในการทำงานจึงกำหนดให้จัดทำคู่มือนโยบายการกำกับดูแลกิจการที่ดี
และคู่มือจริยธรรมธุรกิจ และแนวทางปฏิบัติของบริษัทฯ ขึ้นอย่างเป็นลายลักษณ์อักษร
เพื่อให้พนักงานทุกคนได้ตระหนัก และยึดถือเป็นแนวปฏิบัติ นอกจากนี้
บริษัทฯยังได้มีการกำหนดโครงสร้างองค์กรให้สอดคล้องกับเป้าหมายและลักษณะ
การดำเนินธุรกิจของบริษัทฯ รวมทั้งมีการกำหนดหน้าที่ ความรับผิดชอบ
และสายการบังคับบัญชาของหน่วยงานต่างๆ
ในบริษัทฯอย่างชัดเจนเหมาะสมเนื่องจากบริษัทฯตระหนักเป็นอย่างดีว่าการทำงานภายใต้สภาพแวดล้อมการควบคุมที่ดีนั้น
จะส่งผลให้การปฏิบัติงานเป็นไปอย่างมีประสิทธิภาพ และประสิทธิผล
และก่อให้เกิดประโยชน์สูงสุดต่อบริษัทฯ

2. การประเมินความเสี่ยง (Risk Assessment)

บริษัทฯ
ตระหนักและเล็งเห็นถึงความสำคัญของการประเมินความเสี่ยงว่าเป็นเครื่องมือที่บ่งบอกล่วงหน้าถึงสัญญาณ
อันตรายที่อาจสร้างความเสียหายให้แก่บริษัทฯ ดังนั้นบริษัทฯ
จึงกำหนดให้มีการประเมินความเสี่ยงทุกปี โดยแบ่งออกเป็น 2 ระดับ คือ 1)
ความเสี่ยงในระดับองค์กรซึ่งกำกับดูแลโดยผู้บริหารระดับสูง
โดยได้เปิดเผยไว้ในรายงานประจำปีของบริษัทฯ และ 2)
ความเสี่ยงในระดับกิจกรรมซึ่งเป็นความรับผิดชอบร่วมกันระหว่างฝ่ายตรวจสอบภายใน
และผู้ปฏิบัติงานทุกฝ่าย
ความเสี่ยงในระดับกิจกรรมนั้นจะเป็นการประเมินร่วมกันระหว่างฝ่ายตรวจสอบภายใน
ซึ่งมีความเป็นอิสระกับผู้ปฏิบัติงาน
ในแต่ละกิจกรรมซึ่งมีความชำนาญการและเข้าใจเป็นอย่างดีถึงกระบวนการทำงาน
ทั้งนี้เพื่อให้ผลการประเมินความเสี่ยง ในกิจกรรมต่างๆ
ได้สะท้อนถึงความเสี่ยงที่แท้จริงที่อาจกระทบต่อการดำเนินงานของบริษัทฯ
และนำเสนอผลการประเมินนี้ ต่อผู้บริหารระดับสูงและคณะกรรมการบริษัทฯ
เพื่อพิจารณาและเพื่อให้บริษัทฯ สามารถกำหนดกลไกการควบคุม ได้อย่างถูกต้องและเหมาะสม

3. กิจกรรมการควบคุม (Control Activities)

การประเมินความเสี่ยงดังกล่าวข้างต้น
จะดำเนินการควบคู่พร้อมกับการประเมินกลไกการควบคุมเพื่อให้มั่นใจว่าบริษัทฯ
มีการจัดวางระบบการควบคุมที่ครบถ้วน เพียงพอ และเหมาะสมสอดคล้องกับความเสี่ยงต่างๆ
ที่อาจจะเกิดขึ้น ทั้งนี้เพื่อเป็นการลดและกระจายความเสี่ยงต่างๆ
ให้ส่งผลกระทบต่อการดำเนินงานของบริษัทฯน้อยที่สุด รวมทั้งเพื่อให้ การดำเนินงานของบริษัทฯ
เป็นไปอย่างมีประสิทธิภาพและประสิทธิผล ในด้านการควบคุมด้านการบริหาร
กรรมการผู้จัดการใหญ่ได้กระจายอำนาจและมอบอำนาจให้ผู้บริหารตามหน้าที่ความรับผิดชอบของหน่วยต่างๆ
อย่างชัดเจน ทำให้เกิดความคล่องตัวและชัดเจนในการปฏิบัติงาน ที่สามารถตรวจสอบกันได้
โดยบริษัทฯ ได้แบ่งหน้าที่ความรับผิดชอบ ให้ 4 หน่วยงานหลัก เพื่อตรวจสอบ ควบคุม
และกำกับดูแลให้บริษัทฯปฏิบัติตามกฎหมายและข้อกำหนดต่างๆที่เกี่ยวข้อง อย่างเคร่งครัด ได้แก่
ฝ่ายเลขานุการบริษัทและแผนกCompliances ฝ่ายตรวจสอบภายใน ฝ่ายบัญชีและการเงิน
และฝ่ายตรวจสอบและบริหารความปลอดภัยเรือ

4. สารสนเทศและการสื่อสาร (Information & Communication)

บริษัทฯ ให้ความสำคัญเกี่ยวกับความถูกต้อง เชื่อถือได้และทันเวลาของข้อมูลสารสนเทศต่างๆ
รวมถึงการพัฒนาระบบ สารสนเทศอย่างต่อเนื่อง ซึ่งรวมถึงระบบข้อมูลด้านการเงิน
ด้านการปฏิบัติงาน และด้านการปฏิบัติตามระเบียบข้อบังคับ ต่างๆ
ทั้งนี้เพื่อให้การตัดสินใจเรื่องต่างๆ เป็นไปอย่างถูกต้อง แม่นยำ และรวดเร็ว
โดยจัดให้มีช่องทางการสื่อสารทั้งภายใน และภายนอกบริษัทฯ อย่างเป็นระบบและมีประสิทธิภาพ
สำหรับการติดต่อสื่อสารภายในบริษัทฯ จะผ่านระบบ Intranet พนักงานในทุกระดับชั้น
รวมทั้งผู้บริหารระดับสูงสามารถติดต่อสื่อสารถึงกันได้อย่างสะดวก รวดเร็ว เพื่อให้การประสาน
การทำงานเป็นไปอย่างมีประสิทธิภาพและประสิทธิผล และบรรลุเป้าหมายที่วางไว้
สำหรับการติดต่อกับบุคคลภายนอก บริษัทฯ
มีช่องทางการติดต่อสื่อสารผ่านช่องทางการเผยแพร่ข้อมูลต่างๆ ของตลาดหลักทรัพย์
เว็บไซต์ของบริษัทฯ รวมทั้งผู้บริหารสูงสุดของบริษัทฯ ก็พร้อมที่จะตอบข้อซักถามในประเด็นต่างๆ
จากนักลงทุนรวมทั้งผู้มีส่วนได้เสียอื่นๆ

5. การติดตามและประเมินผล (Monitoring & Evaluation)

บริษัทฯ กำหนดมาตรการในการติดตามและประเมินผลการปฏิบัติงาน ดังรายละเอียดต่อไปนี้

ระดับการประเมิน ผู้ติดตามและประเมินผล ความถี่ของการติดตาม

และประเมินผลการทำงาน (ต่อปี)

พนักงาน หัวหน้าแผนก อย่างน้อย 1 ครั้ง

หัวหน้าแผนก ผู้บริหารระดับสูง อย่างน้อย 1 ครั้ง

ผู้บริหารระดับสูง คณะกรรมการบริษัทฯ อย่างน้อย 4 ครั้ง

ผลจากการติดตาม
และการประเมินที่ได้จะถูกนำไปกำหนดเป็นแผนเชิงกลยุทธ์เพื่อให้การปฏิบัติงานมีประสิทธิภาพ
และประสิทธิผลยิ่งขึ้น นอกจากนี้ บริษัทฯ มีฝ่ายตรวจสอบภายในเป็นหน่วยงานในการติดตาม
และประเมินผล การควบคุมภายใน เพื่อรายงานต่อคณะกรรมการตรวจสอบ
ทั้งนี้ผลการประเมินความเพียงพอของระบบการควบคุมภาย ในประจำปี 2552
ได้รายงานไว้ภายใต้หัวข้อ “รายงานคณะกรรมการตรวจสอบ”

ในการประชุมคณะกรรมการบริษัทฯ ครั้งที่ 1/2553 วันที่ 2 กุมภาพันธ์ 2553
โดยมีคณะกรรมการตรวจสอบ เข้าร่วมประชุมด้วย คณะกรรมการบริษัทฯ
ได้ให้ความเห็นชอบตามที่คณะกรรมการตรวจสอบสรุปความเห็นในเรื่อง
ความเพียงพอของระบบการควบคุมภายใน กล่าวคือบริษัทฯ
และบริษัทย่อยมีการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทฯ
และบริษัทย่อยบรรลุวัตถุประสงค์ที่กำหนดไว้และสอดคล้องกับกฎหมายและกฎระเบียบที่เกี่ยวข้อง

นอกจากนี้ การตรวจสอบงบการเงินของบริษัทฯ ประจำปี 2552 โดยผู้สอบบัญชีภายนอกจากบริษัท
สำนักงาน เอินส์ท แอนด์ ยัง จำกัด ก็มิได้ระบุข้อบกพร่องของระบบการควบคุมภายในที่มีสาระสำคัญ
ซึ่งอาจก่อให้เกิดผลกระทบที่ร้ายแรง หรือก่อให้เกิดการหยุดชะงักของการดำเนินธุรกิจของบริษัทฯ
และบริษัทย่อยแต่ประการใด

รายงานคณะกรรมการตรวจสอบ

คณะกรรมการตรวจสอบของบริษัท พรีเชียส ชิพปิ้ง จำกัด (มหาชน)
ประกอบด้วยกรรมการอิสระจำนวน 3 ท่านได้แก่
พลตำรวจโท เกียรติศักดิ์ ประภาวัต ประธานคณะกรรมการตรวจสอบ นายสุพัฒน์ ศิวะศรีอำไพ
และนายธีระ วิภูชนิน เป็นกรรมการตรวจสอบ
คณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบที่ได้รับอนุมัติจาก
คณะกรรมการบริษัทฯ
และตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ รวมทั้ง
ตลาดหลักทรัพย์แห่งประเทศไทย ซึ่งสรุปได้ดังต่อไปนี้

ในปี 2552 ได้จัดให้มีการประชุมคณะกรรมการตรวจสอบอย่างสม่ำเสมอ
เพื่อพิจารณาสอบทานงบการเงินรวมของบริษัทฯ และบริษัทย่อย
และคณะกรรมการตรวจสอบได้ประชุมร่วมกับผู้สอบบัญชีภายนอกทุกไตรมาส เพื่อรับฟังคำชี้แจง
เกี่ยวกับรายงานของผู้สอบบัญชี
ผลการตรวจสอบงบการเงินและข้อเสนอแนะเกี่ยวกับมาตรฐานการบัญชีที่เกี่ยวข้อง
คณะกรรมการตรวจสอบมีความเห็นว่า บริษัทฯ
มีกระบวนการจัดทำและการเปิดเผยข้อมูลในงบการเงินที่ถูกต้องเพียงพอ และเป็นที่เชื่อถือได้

คณะกรรมการตรวจสอบได้พิจารณาความเป็นอิสระ และสายงานบังคับบัญชาของฝ่ายตรวจสอบภายใน
เพื่อให้ ฝ่ายตรวจสอบภายในมีความเป็นอิสระและเชื่อถือได้อย่างแท้จริง นอกจากนี้
คณะกรรมการตรวจสอบได้ร่วมปรึกษา กับผู้ตรวจสอบภายใน เกี่ยวกับขอบเขต
ความรับผิดชอบและหน้าที่ของฝ่ายตรวจสอบภายในและได้อนุมัติแผนงาน
การตรวจสอบของฝ่ายตรวจสอบภายใน ในปี 2552
ฝ่ายตรวจสอบภายในได้ทำการประเมินความเสี่ยงและกลไกการควบคุม
ภายในสำหรับทุกแผนกของบริษัทฯ สอบทานด้านการปฏิบัติงานสำหรับบางแผนก
สอบทานรายการที่อาจมีความขัดแย้ง
ทางผลประโยชน์และสอบทานการปฏิบัติตามกฎระเบียบข้อบังคับรวมทั้งกฎหมายต่างๆ
ที่เกี่ยวข้องกับธุรกิจ ของบริษัทฯ เช่น พระราชบัญญัติบริษัทมหาชนจำกัด ประมวลรัษฎากร
พระราชบัญญัติเรือไทย พระราชบัญญัติหลักทรัพย์ และตลาดหลักทรัพย์
และประกาศตลาดหลักทรัพย์แห่งประเทศไทย นอกจากนี้ ฝ่ายตรวจสอบได้ดำเนินการติดตาม
ผลการตรวจสอบ และนำผลการตรวจสอบรวมทั้งคำเสนอแนะต่างๆ ไปปรึกษาหารือกับเจ้าหน้าที่
ที่เกี่ยวข้อง และผู้บริหาร และได้รายงานผลการตรวจสอบต่อคณะกรรมการตรวจสอบ

คณะกรรมการตรวจสอบมีความเห็นว่าบริษัทฯ
มีระบบการควบคุมภายในที่เหมาะสมเพียงพอและไม่มีจุดบกพร่องที่มีสาระ สำคัญ

คณะกรรมการตรวจสอบมีความเห็นว่าบริษัทฯ
ได้ปฏิบัติตามกฎหมายและข้อกำหนดที่เกี่ยวข้องโดยตรงต่อการดำเนินการ
ซึ่งกฎหมายหลักที่เกี่ยวข้องเหล่านี้ก็คือ พระราชบัญญัติบริษัทมหาชนจำกัด ประมวลรัษฎากร
พระราชบัญญัติเรือไทย พระราชบัญญัติหลักทรัพย์และตลาดหลักทรัพย์
และประกาศตลาดหลักทรัพย์แห่งประเทศไทย

ฝ่ายตรวจสอบภายในได้สอบทานรายการที่เกี่ยวโยงกัน
ตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546
และที่มีการแก้ไขเพิ่มเติม และประกาศคณะกรรมการกำกับตลาดทุนที่ ทจ.21/2551
เรื่องหลักเกณฑ์ในการทำรายการที่เกี่ยวโยงกัน และหนังสือเวียน
คณะกรรมการกำกับหลักทรัพย์และตลาดหลักทรัพย์เลขที่ กลต.จ.(ว)38/2551
เรื่องคำแนะนำในการปฏิบัติตามมาตรา 89/12 (1)
แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551
ของสำนักงานคณะกรรมการกำกับ หลักทรัพย์และตลาดหลักทรัพย์ ผลการสอบทานพบว่าบริษัทฯ
มีรายการที่เกี่ยวโยงกันจำนวน 4 รายการ โดยเป็นรายการ ที่เกี่ยวโยงกัน ประเภทที่ 2 จำนวน
3 รายการ และเป็นรายการที่เกี่ยวโยงกัน ประเภทที่ 3 จำนวน 1 รายการ ตามความหมาย
ของประกาศฉบับดังกล่าว สำหรับค่าตั๋วเครื่องบิน ค่าใช้จ่ายค่าเบี้ยประกันภัย
และค่าใช้จ่ายในการซื้อพร้อมติดตั้งรวมถึง ค่าซ่อมบำรุงรักษาเครื่องปรับอากาศที่สำนักงานบริษัทฯ
และบริษัทย่อย และที่คอนโดมิเนียมของบริษัทย่อยจัดอยู่ใน รายการที่เกี่ยวโยงกันประเภทที่ 2
ซึ่งเป็นรายการสนับสนุนธุรกิจปกติของบริษัทฯ ในขณะที่ค่าเช่าสำนักงานจัดอยู่ในรายการ
ที่เกี่ยวโยงกันประเภทที่ 3 คือรายการเช่าหรือให้เช่าอสังหาริมทรัพย์ระยะสั้น
ซึ่งรายละเอียดของรายการดังกล่าว ได้อธิบายไว้ แล้วภายใต้หัวข้อเรื่อง “รายการระหว่างกัน
(รายการที่เกี่ยวโยงกัน)” ในรายงานฉบับนี้ ผลการสอบทานดังกล่าว
ได้ถูกนำเสนอเพื่อทราบในที่ประชุมคณะกรรมการบริษัทฯ ครั้งที่ 1/2553 เมื่อวันที่ 2 กุมภาพันธ์
2553 ซึ่งคณะกรรมการ ตรวจสอบและคณะกรรมการบริษัทฯ
มีความเห็นว่ารายการที่เกี่ยวโยงกันดังกล่าวมีความยุติธรรมและเพื่อผลประโยชน์ ทั้งหมดของบริษัทฯ

ในระหว่างปี 2552
ฝ่ายตรวจสอบภายในได้ทำการสอบทานรายการเกี่ยวกับการจำหน่ายไปซึ่งสินทรัพย์ของบริษัทย่อยของ
บริษัทฯ เพื่อให้เป็นไปตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการ ปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์
พ.ศ. 2547 และประกาศคณะกรรมการกำกับ ตลาดทุนที่ ทจ.20/2551
เรื่องหลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไป ซึ่งทรัพย์สิน
คณะกรรมการตรวจสอบเห็นว่าการจำหน่ายไปซึ่งสินทรัพย์ของบริษัทย่อยของบริษัทฯ
มีความสมเหตุสมผลและเพื่อ ประโยชน์สูงสุดของบริษัทฯ

ในปี 2552
ฝ่ายตรวจสอบภายในได้เริ่มสอบทานแผนงานของฝ่ายจัดการเกี่ยวกับการเตรียมความพร้อมในการปฏิบัติตาม
มาตรฐานการบัญชีสากล (International Financial Reporting Standards: IFRS)
ผลกระทบที่คาดว่าจะเกิดขึ้นกับบริษัทฯ รวมถึงรายงานทางการเงินและระบบต่างๆ
เพื่อให้มั่นใจได้ว่าแผนการปฏิบัติตามมาตรฐานการบัญชีสากลของฝ่ายจัดการ
มีความชัดเจนในด้านความเข้าใจสำหรับการเปลี่ยนแปลง
การกำหนดกิจกรรมการเปลี่ยนแปลงที่สำคัญ ระยะเวลา
ทรัพยากรที่จำเป็นต้องใช้และการอบรมความรู้ให้ผู้ที่เกี่ยวข้องทั้งองค์กร สำหรับเรื่องดังกล่าว
ฝ่ายตรวจสอบภายในได้
รายงานความคืบหน้าของการปฏิบัติตามมาตรฐานการบัญชีสากลของฝ่ายจัดการให้กับคณะกรรมการตรวจสอบ
เพื่อปรึกษา หารือทุกไตรมาสในระหว่างการประชุมคณะกรรมการตรวจสอบในปี 2552

ปกติ การประชุมคณะกรรมการตรวจสอบจะมีขึ้นก่อนการประชุมคณะกรรมการบริษัทฯ
ทั้งนี้เพื่อให้รายงานการประชุม
ของคณะกรรมการตรวจสอบซึ่งประชุมร่วมกับผู้ตรวจสอบภายในและผู้สอบบัญชีภายนอกโดยไม่มีฝ่ายจัดการเข้าร่วมประชุม
สามารถส่งให้คณะกรรมการบริษัทฯ ก่อนการประชุมคณะกรรมการบริษัทฯ
เพื่อให้คณะกรรมการบริษัทฯ รับทราบ และปรึกษาหารือ รวมทั้งรับคำแนะนำต่างๆ
จากคณะกรรมการบริษัทฯ

กรรมการตรวจสอบได้มีการพูดคุยกับผู้ตรวจสอบภายในอย่างสม่ำเสมอทั้งที่เป็นทางการและไม่เป็นทางการเกี่ยวกับประเด็นต่างๆ
ที่ผู้ตรวจสอบภายในตรวจพบจากการตรวจสอบ
การประชุมอย่างเป็นทางการของคณะกรรมการตรวจสอบแต่ละครั้ง จะใช้เวลาประมาณ 2 ชั่วโมง
โดยในปี 2552 คณะกรรมการตรวจสอบมีการประชุมตามวาระปกติจำนวน 4 ครั้ง
และไม่มีการประชุมตามวาระพิเศษ ในขณะที่ปี 2551 มีการประชุมตามวาระปกติจำนวน 4 ครั้ง
และมีการประชุม ตามวาระพิเศษ 1 ครั้ง โดยการเข้าร่วมประชุมของ
กรรมการตรวจสอบแต่ละท่านสรุปได้ดังนี้

  ------------------------ -------------------- -------------------- ---------------------
  รายชื่อคณะกรรมการตรวจสอบ   การเข้าร่วมประชุม /                          
                           การประชุมทั้งหมด (ครั้ง)                       

                           ปี 2552               ปี 2551               

                           การประชุมตามวาระปกติ   การประชุมตามวาระปกติ   การประชุมตามวาระพิเศษ

  1. พลตำรวจโท เกียรติศักดิ์    4/4                  4/4                  1/1
  ประภาวัต                                                            

  2. พลเรือเอก ดร. อำนาจ    -                    1/1                  -
  จันทนมัฎฐะ*                                                          

  3. นายสุพัฒน์ ศิวะศรีอำไพ     4/4                  4/4                  1/1

  4. นายธีระ วิภูชนิน*         4/4                  3/3                  1/1
  ------------------------ -------------------- -------------------- ---------------------

* นายธีระ วิภูชนิน ได้รับการแต่งตั้งให้ดำรงตำแหน่งเป็นกรรมการตรวจสอบแทนพลเรือเอก ดร.
อำนาจ จันทนมัฎฐะ ซึ่งหมดวาระ การเป็นกรรมการตรวจสอบในวันที่ 28 กุมภาพันธ์ 2551
ตามมติของที่ประชุมคณะกรรมการบริษัทฯ ครั้งที่ 1/2551 เมื่อวันที่ 12 กุมภาพันธ์ 2551

การประชุมคณะกรรมการตรวจสอบครั้งที่ 1/2553 เมื่อวันที่ 27 มกราคม 2553
ได้มีการพิจารณาเพื่อเสนอให้ผู้ถือหุ้น อนุมัติเรื่องการแต่งตั้งผู้สอบบัญชีภายนอก
และมีมติเพื่อเสนอการแต่งตั้งผู้สอบบัญชีท่านใดท่านหนึ่งจากบริษัท สำนักงาน เอินส์ท แอนด์ ยัง
จำกัด เป็นผู้สอบบัญชีของบริษัทฯ สำหรับรอบระยะเวลาบัญชีสำหรับปี 2553 ดังต่อไปนี้

1. นายชยพล ศุภเศรษฐนนท์ (ผู้สอบบัญชีรับอนุญาตเลขทะเบียน 3972)
ซึ่งเป็นผู้สอบบัญชีของบริษัทฯ ตั้งแต่ปี 2551

2. นางสาวสุมาลี รีวราบัณฑิต (ผู้สอบบัญชีรับอนุญาตเลขทะเบียน 3970)
ซึ่งเป็นผู้สอบบัญชีของบริษัทฯ ตั้งแต่ปี 2546 ถึง ปี 2550

3. นางสาววิสสุตา จริยธนากร (ผู้สอบบัญชีรับอนุญาตเลขทะเบียน 3853)

ทั้งนี้ ผู้สอบบัญชีที่มีคุณสมบัติในการปฏิบัติหน้าที่ตรวจสอบที่ได้กล่าวข้างต้น
สามารถแสดงความเห็นต่องบการเงิน ของบริษัทฯ ได้
และในกรณีที่ผู้สอบบัญชีคนใดคนหนึ่งดังกล่าวไม่สามารถปฏิบัติงานได้ ให้บริษัท สำนักงาน เอินส์ท
แอนด์ ยัง จำกัด มีอำนาจเสนอชื่อผู้สอบบัญชีอื่นที่มีคุณสมบัติและมีความสามารถของบริษัท สำนักงาน
เอินส์ท แอนด์ ยัง จำกัด มาปฏิบัติหน้าที่ตรวจสอบ และแสดงความเห็นต่องบการเงินของบริษัทฯ
และบริษัทย่อยแทน

บริษัท สำนักงาน เอินส์ท แอนด์ ยัง จำกัด
เป็นบริษัทตรวจสอบบัญชีที่มีชื่อเสียงเป็นที่ยอมรับโดยทั่วไป มีความเป็นอิสระ
และมีผลการปฏิบัติงานสำหรับปีที่ผ่านมาเป็นที่น่าพึงพอใจ โดยบริษัท สำนักงาน เอินส์ท แอนด์ ยัง
จำกัด เป็นผู้สอบบัญชีภายนอกของบริษัทฯ และบริษัทย่อยที่จดทะเบียนในประเทศไทย ตั้งแต่ปี 2544

ที่ประชุมคณะกรรมการตรวจสอบได้พิจารณาเพื่อเสนอให้ผู้ถือหุ้นอนุมัติค่าตอบแทนการสอบบัญชีของผู้สอบบัญชีภายนอกสำหรับปี
2553 จำนวนเงินไม่เกิน 1.90 ล้านบาท (ปี 2552: 1.90 ล้านบาท)
แยกต่างหากจากค่าใช้จ่ายเบ็ดเตล็ด ซึ่งจะได้เสนอให้ผู้ถือหุ้นของบริษัทฯ พิจารณาอนุมัติ

ในการประชุมคณะกรรมการตรวจสอบดังกล่าวข้างต้น
ได้มีการพิจารณาถึงความเหมาะสมของนางสาวสุมาลี รีวราบัณฑิต
(ผู้สอบบัญชีรับอนุญาตเลขทะเบียน 3970) จากบริษัท สำนักงาน เอินส์ท แอนด์ ยัง จำกัด
ที่ได้ทำหน้าที่เป็นผู้สอบบัญชี ของบริษัทย่อยทุกบริษัทที่จดทะเบียนในประเทศไทยและบริษัทย่อย 1
บริษัทที่จดทะเบียนในต่างประเทศ ด้วยค่าตอบแทน การสอบบัญชี สำหรับปี 2552 จำนวน 3.45
ล้านบาท และคาดว่าจะทำหน้าที่เป็นผู้สอบบัญชีต่อไปอีกสำหรับปี 2553 ด้วยค่าตอบแทนการสอบบัญชี
จำนวนเงิน 3.15 ล้านบาท นอกจากนี้ ที่ประชุมคณะกรรมการตรวจสอบยังได้พิจารณา
ค่าตอบแทนจากการให้บริการด้านอื่นๆ
ซึ่งไม่เกี่ยวข้องกับการสอบบัญชีที่ให้กับบริษัทย่อยที่จดทะเบียนในประเทศไทย ด้วยจำนวนเงินไม่เกิน
0.27 ล้านบาท (ปี 2552 : 0.55 ล้านบาท)